到官兩旬四走山野作詩以自勞云
作者：程俱
朝代：宋

paragraphs: 上山偃伸如望天，下山傴仆如深泉。
胡爲持此不貲寶，來試萬丈懸崖巔。
前人見踵後見頂，反足鳥道相攀牽。
欻然置我章貢上，水激石罅奔雷填。
荒塍曲澗無遠近，渺渺不見墟中煙。
土岡鑿路狹如隧，蘇壁藤薜蛟蛇纒。
寒風颼飀失白日，上有萬木蒼陰玄。
航溪之深掲其淺，碎石齧足聲號川。
茗山發我一長喟，彼有吳市人中仙。
飛瓊練玉存故處，祗有井竈無霜鉛。
我今正坐五斗米，悔不辟粒從期佺。
向來吳松厭羈旅，三歲半逐鴟夷船。
故教筦庫着疏嬾，坐守兀兀聊窮年。
安知求逸得奔走，豈異避挺蒙戈鋋。
咄嗟萬事無必計，努力唯有歸園田。